過瑞安
作者：王十朋
朝代：宋

paragraphs: 我家古樂成，老未識安固。
偶把清源麾，首問南塘路。
解維日已晏，入境天欲莫。
張子自陶山，扁舟惠然顧。
沈君壯年別，相見髮垂素。
訪舊多不存，來觀莫知數。
平原二十人，邂逅喜相遇。
謂我宜少留，欲敕不腆具。
我驅不敢疾，曲爲一宵住。
臨江有高閣，登覽可以賦。
瀾同孟子觀，目作少陵注。
燈火照魚龍，談笑驚鷗鷺。
銜盃鄉意濃，竊食君恩誤。
晨起酒未醒，潮來報催渡。